20070628

Ψήφισμα [1]

σχετικά με τη χρηστή διακυβέρνηση, τη διαφάνεια και την ευθύνη όσον αφορά την εκμετάλλευση των φυσικών πόρων στις χώρες ΑΚΕ

Η Κοινοβουλευτική Συνέλευση Ίσης Εκπροσώπησης ΑΚΕ-ΕΕ,

- κατά τη συνεδρίασή της στο Wiesbaden (Γερμανία) από τις 25 έως τις 28 Ιουνίου 2007,

- έχοντας υπόψη το άρθρο 17, παράγραφος 1, του Κανονισμού της,

- έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού (Μπενίν) στις 23 Ιουνίου 2000, όπως τροποποιήθηκε από τη συμφωνία για την τροποποίηση της συμφωνίας εταιρικής σχέσης, η οποία υπεγράφη στο Λουξεμβούργο στις 25 Ιουνίου 2005 ("συμφωνία του Κοτονού"), και ιδίως τα άρθρα 9, 68, 96 και 97 αυτής,

- έχοντας υπόψη τη σύμβαση των Ηνωμένων Εθνών κατά της διαφθοράς, της 31ης Οκτωβρίου 2003,

- έχοντας υπόψη τη συγκρότηση του Διεθνούς Ποινικού Δικαστηρίου (ΔΠΔ) στη Ρώμη στις 17 Ιουλίου 1998,

- έχοντας υπόψη τη διακήρυξη των Ηνωμένων Εθνών κατά της διαφθοράς και της δωροδοκίας στις διεθνείς εμπορικές συναλλαγές, της 16ης Δεκεμβρίου 1996,

- έχοντας υπόψη τη διαμερικανική σύμβαση κατά της διαφθοράς, η οποία εγκρίθηκε στο Καράκας στις 29 Μαρτίου 1996,

- έχοντας υπόψη τη σύμβαση της Αφρικανικής Ένωσης σχετικά με την πρόληψη και την καταπολέμηση της διαφθοράς, που εγκρίθηκε από τη 2η τακτική σύνοδο της συνέλευσης της Αφρικανικής Ένωσης στο Μαπούτο στις 11 Ιουλίου 2003,

- έχοντας υπόψη τη σύμβαση του ΟΟΣΑ για την καταπολέμηση της δωροδοκίας των αλλοδαπών δημόσιων λειτουργών στις διεθνείς επιχειρηματικές συναλλαγές, της 21ης Νοεμβρίου 1997,

- έχοντας υπόψη τις ισχύουσες εθνικές νομοθεσίες των κρατών ΑΚΕ-ΕΕ περί νομιμοποίησης εσόδων από παράνομες δραστηριότητες,

- έχοντας υπόψη τη δήλωση των Παρισίων, της 2ας Μαρτίου 2005, για την αποτελεσματικότητα της αναπτυξιακής βοήθειας,

- έχοντας υπόψη τη δήλωση στην οποία προέβη, στις 2 Ιουνίου 2003, η διάσκεψη κορυφής της ομάδας G8 στο Evian με τίτλο "Fighting Corruption and Improving Transparency" (Καταπολέμηση της διαφθοράς και βελτίωση της διαφάνειας), καθώς και τη δήλωση που εγκρίθηκε στις 8 Ιουνίου 2007 κατά τη διάσκεψη κορυφής της ομάδας G8 στο Heiligendamm (Γερμανία) με τίτλο "Growth and Responsibility in Africa" (Ανάπτυξη και ευθύνη στην Αφρική),

- έχοντας υπόψη την ειδική έκθεση αριθ. 2/2005 του Ευρωπαϊκού Ελεγκτικού Συνεδρίου σχετικά με τις δημοσιονομικές ενισχύσεις του ΕΤΑ στις χώρες ΑΚΕ [2],

- έχοντας υπόψη τον οδηγό του ΔΝΤ σχετικά με τη διαφάνεια των εσόδων από τους φυσικούς πόρους, που εγκρίθηκε τον Ιούνιο του 2005,

- έχοντας υπόψη την έκθεση του 2004 της Παγκόσμιας Τράπεζας σχετικά με τις εξορυκτικές βιομηχανίες,

- έχοντας υπόψη τις σαράντα συστάσεις της ομάδας διεθνούς χρηματοοικονομικής δράσης (Financial Action Task Force — FATF) για την καταπολέμηση της νομιμοποίησης εσόδων από παράνομες δραστηριότητες,

- έχοντας υπόψη τα αποτελέσματα της συνόδου της ολομελείας της FATF, η οποία διεξήχθη στο Βανκούβερ από τις 9 έως τις 13 Οκτωβρίου 2006,

- έχοντας υπόψη τις πρωτοβουλίες "Publish What You Pay" (PWYP — πρωτοβουλία για τη δημοσίευση των πληρωμών) και "Publish What You Earn" (PWYE — πρωτοβουλία για τη δημοσίευση των εσόδων),

- έχοντας υπόψη τις αρχές και τα κριτήρια της πρωτοβουλίας για τη διαφάνεια στις εξορυκτικές βιομηχανίες (Extractive Industries Transparency Initiative — EITI),

- έχοντας υπόψη την υποστήριξη της Ευρωπαϊκής Ένωσης για το σύστημα πιστοποίησης της διαδικασίας Κίμπερλυ για τις εξαγωγές και τις εισαγωγές διαμαντιών, καθώς και τη συμμετοχή των χωρών ΑΚΕ στη διαδικασία Κίμπερλυ,

- έχοντας υπόψη το σχέδιο δράσης της ΕΕ για την επιβολή της δασικής νομοθεσίας, τη διακυβέρνηση και το εμπόριο (Forest Law Enforcement Governance and Trade — FLEGT) και τον κανονισμό (ΕΚ) αριθ. 2173/2005,

- έχοντας υπόψη το αφρικανικό σύστημα για την επιβολή της δασικής νομοθεσίας και τη διακυβέρνηση, που εγκρίθηκε το 2003,

- έχοντας υπόψη τα ψηφίσματα του Ευρωπαϊκού Κοινοβουλίου της 31ης Μαρτίου 2004 σχετικά με τη διακυβέρνηση στην αναπτυξιακή πολιτική της Ευρωπαϊκής Ένωσης [3] και της 6ης Απριλίου 2006 σχετικά με την αποτελεσματικότητα της βοήθειας και τη διαφθορά στις αναπτυσσόμενες χώρες [4],

- έχοντας υπόψη τα ψηφίσματά της της 24ης Νοεμβρίου 2005 σχετικά με τον ρόλο των εθνικών κοινοβουλίων σε σχέση με την εφαρμογή της συμφωνίας εταιρικής σχέσης του Κοτονού και σχετικά με τα αγροτικά και εξορυκτικά προϊόντα [5],

- έχοντας υπόψη την ανακοίνωση της Επιτροπής της 12ης Οκτωβρίου 2005 προς το Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή με τίτλο "Στρατηγική της ΕΕ για την Αφρική: Στην πορεία για τη σύναψη ευρωαφρικανικού συμφώνου με στόχο την ταχύτερη ανάπτυξη της Αφρικής",

- έχοντας υπόψη το εγχειρίδιο του βουλευτή για τον έλεγχο της διαφθοράς, που συνέταξε η Παγκόσμια Οργάνωση Βουλευτών κατά της Διαφθοράς (Global Organisation of Parliamentarians Against Corruption — GOPAC),

- έχοντας υπόψη τον δείκτη αντίληψης της διαφθοράς (ΔΑΔ) που δημοσιεύτηκε στις 6 Νοεμβρίου 2006 στο Βερολίνο από την οργάνωση Transparency International,

- έχοντας υπόψη την έκθεση της διερευνητικής αποστολής του Προεδρείου της Κοινοβουλευτικής Συνέλευσης Ίσης Εκπροσώπησης στη Μαυριτανία, που πραγματοποιήθηκε από τις 23 έως τις 27 Φεβρουαρίου 2006,

- έχοντας υπόψη την έκθεση της Επιτροπής Πολιτικών Υποθέσεων (ΑΚΕ-ΕΕ/3937/07/τελ.),

Α. προσυπογράφοντας την αρχή της ευθύνης των κυβερνήσεων έναντι των χωρών τους και του συνόλου των πολιτών τους όσον αφορά τη διαχείριση των δημόσιων εσόδων και δαπανών,

Β. λαμβάνοντας υπόψη ότι τα οικονομικά και δημοσιονομικά οφέλη από την εκμετάλλευση του φυσικού πλούτου πρέπει να οδηγούν στη σημαντική βελτίωση της ανάπτυξης του ανθρώπου,

Γ. λαμβάνοντας υπόψη ότι οι κυβερνήσεις των χωρών που είναι πλούσιες σε φυσικούς πόρους έχουν το καθήκον και την ευθύνη να χρησιμοποιούν κατά προτεραιότητα τα έσοδά τους για την ικανοποίηση των βασικών αναγκών των πληθυσμών τους, ιδίως στους τομείς της υγείας και της εκπαίδευσης, καθώς και για την καταπολέμηση της φτώχειας,

Δ. λαμβάνοντας υπόψη ότι η χρηστή διακυβέρνηση θα έπρεπε να λαμβάνει υπόψη το γεγονός ότι τα έσοδα αυτά προσφέρουν πολύ μεγαλύτερη προστιθέμενη αξία όταν οι φυσικοί πόροι υποβάλλονται σε επεξεργασία και εμπλουτίζονται στην ίδια τη χώρα παρά όταν εξάγονται ως πρώτες ύλες,

Ε. λαμβάνοντας υπόψη ότι στα καθήκοντα των κυρίαρχων κυβερνήσεων και των αρμόδιων δημόσιων αρχών περιλαμβάνεται και η χρήση των εσόδων που προέρχονται από την εκμετάλλευση των φυσικών πόρων της χώρας τους κατά τρόπο υπεύθυνο προς το άμεσο συμφέρον των σημερινών και μελλοντικών κατοίκων της,

ΣΤ. λαμβάνοντας υπόψη ότι η εκμετάλλευση των φυσικών πόρων μπορεί να καταστεί δύναμη προώθησης της βιώσιμης ανάπτυξης μόνο εάν ελαχιστοποιηθεί ο αρνητικός κοινωνικός και περιβαλλοντικός αντίκτυπός της και κατανεμηθούν δίκαια τα κέρδη και το κόστος της,

Ζ. λαμβάνοντας υπόψη ότι οι πληθυσμοί των χωρών που είναι πλούσιες σε φυσικούς πόρους έχουν το αναπαλλοτρίωτο δικαίωμα να επωφελούνται κατά τρόπο όσο το δυνατόν δικαιότερο από τον πλούτο και τις δυνατότητες οικονομικής ανάπτυξης που προκύπτουν από τους πόρους αυτούς,

Η. λαμβάνοντας υπόψη ότι οι εμπλεκόμενες εταιρείες έχουν επίσης την ευθύνη να διασφαλίζουν ότι οι επενδύσεις τους συμβάλλουν στη βιώσιμη ανάπτυξη των χωρών των οποίων τους πλούσιους φυσικούς πόρους εκμεταλλεύονται,

Θ. λαμβάνοντας υπόψη ότι η έλλειψη διαφάνειας στις -νόμιμες- πληρωμές τις οποίες πραγματοποιούν προς τις κυβερνήσεις συνιστά σημαντικό επιχειρηματικό κίνδυνο που τις καθιστά ευάλωτες σε κατηγορίες συνενοχής σε συμπεριφορές διαφθοράς και πλήττει τη νομιμότητα της δραστηριότητάς τους,

Ι. λαμβάνοντας υπόψη ότι οι ευρωπαϊκές κυβερνήσεις έχουν υποχρέωση να καταπολεμούν τέτοιες πρακτικές,

IA. λαμβάνοντας υπόψη ότι η κακή διακυβέρνηση και το έλλειμμα διαφάνειας στη διαχείριση των κρατικών εσόδων που δημιουργούνται από τους φυσικούς πόρους μπορούν να εντείνουν την πολιτική διαφθορά και να αυξήσουν τους κινδύνους υπεξαίρεσης δημοσίων κεφαλαίων,

IB. λαμβάνοντας υπόψη την άνοδο των διεθνών τιμών του πετρελαίου κατά τους τελευταίους 36 μήνες και τα επακόλουθα πλεονασματικά έσοδα,

ΙΓ. λαμβάνοντας υπόψη ότι τα σημαντικά έσοδα από την εκμετάλλευση των φυσικών πόρων, ιδίως του πετρελαίου, στις αναπτυσσόμενες χώρες μπορούν να προκαλέσουν σοβαρές οικονομικές και κοινωνικές ανισότητες, να επιδεινώσουν την κοινωνική αδικία, ακόμα και να ευνοήσουν τη δημιουργία κλίματος βίας, εάν δεν χρησιμοποιηθούν καταλλήλως προς όφελος όλων των τμημάτων του πληθυσμού και υπέρ της εθνικής ανάπτυξης, και λαμβάνοντας υπόψη ότι, στην περίπτωση του πετρελαίου, υπάρχει κίνδυνος διαμόρφωσης τεχνητά υψηλών δεικτών ανάπτυξης εις βάρος των δεικτών ανθρώπινης ανάπτυξης,

ΙΔ. λαμβάνοντας υπόψη ότι το Ευρωπαϊκό Κοινοβούλιο ενέκρινε τον Μάρτιο του 2004 τροποποίηση της οδηγίας σχετικά με τις υποχρεώσεις διαφάνειας, με την οποία καλούσε τα κράτη μέλη της ΕΕ να παροτρύνουν τις εταιρείες που είναι εισηγμένες στις ευρωπαϊκές χρηματιστηριακές αγορές να δημοσιεύουν τις πληρωμές που πραγματοποιούν προς τις κυβερνήσεις,

ΙΕ. λαμβάνοντας υπόψη ότι η βελτίωση της διακυβέρνησης και η αυξημένη ευθύνη στη διαχείριση των δημόσιων οικονομικών μπορούν να μειώσουν τους κινδύνους σύγκρουσης σε σχέση με την εκμετάλλευση των φυσικών πόρων,

ΙΣΤ. λαμβάνοντας υπόψη ότι η σημαντική αύξηση της δημοσιονομικής διαφάνειας καθώς και η εξάλειψη της δημόσιας διαφθοράς θα μπορούσαν να οδηγήσουν στη μείωση του πολιτικού κινδύνου και να δημιουργήσουν ένα σταθερότερο περιβάλλον, ευνοϊκό προς τις εγχώριες και τις ξένες επενδύσεις, ιδιαίτερα στον κλάδο των εξορυκτικών βιομηχανιών, όπως έχουν αναγνωρίσει θεσμικοί επενδυτές που διαχειρίζονται κεφάλαια ανερχόμενα συνολικά σε 12,3 δισεκατομμύρια ευρώ,

ΙΖ. έχοντας επίγνωση του γεγονότος ότι η δημοσιονομική διαφάνεια και η ασφάλεια του ενεργειακού εφοδιασμού είναι αλληλένδετες, δεδομένου ότι η διαφθορά και η κακή διακυβέρνηση στις χώρες που είναι προμηθευτές ενέργειας μπορούν να οδηγήσουν στην ενίσχυση των τοπικών αισθημάτων δυσαρέσκειας έναντι του ενεργειακού τομέα και να οδηγήσουν σε απειλές εις βάρος των ενεργειακών εγκαταστάσεων, μειώνοντας τον εφοδιασμό των παγκόσμιων αγορών,

ΙΗ. λαμβάνοντας υπόψη ότι η κακή διακυβέρνηση και η έλλειψη ευθύνης στην εκμετάλλευση των φυσικών πόρων μπορούν να έχουν και σοβαρές περιβαλλοντικές επιπτώσεις — ενώ η αλόγιστη υλοτόμηση μπορεί να προκαλέσει απερήμωση, άλλες κλιματικές αλλαγές και περιβαλλοντικές καταστροφές, πλήττοντας τους ανθρώπους, την πανίδα και τη χλωρίδα,

ΙΘ. λαμβάνοντας υπόψη ότι οι πληθυσμοί των περιοχών οι φυσικοί πόροι των οποίων γίνονται αντικείμενο εκμετάλλευσης δεν ωφελούνται επαρκώς από τα προκύπτοντα κέρδη και, επιπροσθέτως, συχνά πλήττονται από τον σοβαρό περιβαλλοντικό αντίκτυπο των δραστηριοτήτων αυτών, επί παραδείγματι τη ρύπανση του ατμοσφαιρικού αέρα, των υδάτων και του εδάφους,

Κ. λαμβάνοντας υπόψη ότι στους φυσικούς πόρους περιλαμβάνονται όχι μόνο οι ορυκτοί πόροι αλλά και η πανίδα και η χλωρίδα, τα καθαρά ύδατα και ο καθαρός ατμοσφαιρικός αέρας, που θα έπρεπε να προστατεύονται ή να βελτιώνονται,

ΚΑ. έχοντας επίγνωση της σημασίας της εφαρμογής φιλικών προς το περιβάλλον βέλτιστων πρακτικών στη διαχείριση των πετρελαϊκών πόρων και των κύριων φυσικών πόρων των χωρών ΑΚΕ,

ΚΒ. λαμβάνοντας υπόψη ότι είναι σημαντικό να προωθηθούν αξίες και αρετές όπως η ανιδιοτέλεια, η ακεραιότητα, η ευθύνη, η διαφάνεια και η ειλικρίνεια στους δημόσιους λειτουργούς, προκειμένου να καταστούν οι πρακτικές διαφθοράς αδιανόητες και αδύνατες,

ΚΓ. λαμβάνοντας υπόψη ότι η επιδίωξη προτύπων ακεραιότητας και ήθους είναι, προπάντων, ένας τρόπος να διασφαλιστεί ότι ο πληθυσμός λαμβάνει τις υπηρεσίες την παροχή των οποίων δικαιούται να αναμένει από το κράτος σε σχέση με την εκμετάλλευση των φυσικών πόρων,

ΚΔ. λαμβάνοντας υπόψη την ανάγκη ενίσχυσης των ικανοτήτων των κοινοβουλίων και των δημοκρατικών οργάνων των αναπτυσσόμενων χωρών, ώστε να μπορούν να ασκούν αποτελεσματικά τις αρμοδιότητές τους όσον αφορά τον έλεγχο των εκτελεστικών οργάνων και ως αρμόδιες για τον προϋπολογισμό αρχές,

ΚΕ. λαμβάνοντας υπόψη ότι, στο παρελθόν, η κατοχή πλούσιων φυσικών πόρων δεν έχει αποτελέσει πάντοτε ευλογία, αλλά έχει συχνά αποδειχθεί κατάρα για τους δοκιμαζόμενους πληθυσμούς χωρών όπου δεν υπάρχει δημοκρατικός έλεγχος, ευθύνη και κράτος δικαίου, καθώς οι διαμάχες για τους πόρους έχουν καλλιεργήσει τη διαφθορά και τις βίαιες συγκρούσεις, προκαλώντας συχνά πολλά δεινά στους τοπικούς πληθυσμούς,

ΚΣΤ. λαμβάνοντας υπόψη ότι η αυξανόμενη ζήτηση φυσικών πόρων από ταχέως αναπτυσσόμενες οικονομίες όπως η Κίνα έχει επιταχύνει τον διεθνή ανταγωνισμό για τους πόρους αυτούς και έχει συχνά οδηγήσει στην παράταση της παραμονής μη δημοκρατικών καθεστώτων στην εξουσία, καθώς και στην παράταση βίαιων συγκρούσεων και παραβιάσεων των δικαιωμάτων του ανθρώπου,

ΚΖ. λαμβάνοντας υπόψη ότι ορισμένες εταιρείες δεν τηρούν τα συμπεφωνημένα βασικά πρότυπα εργασίας της ΔΟΕ και είναι υπαίτιες θανατηφόρων ατυχημάτων και της χρήσης παιδικής εργασίας· λαμβάνοντας υπόψη ότι αποτελούν επίσης τον κινητήριο μοχλό της εξάπλωσης της αποψίλωσης στην Αφρική και της έκρηξης του παράνομου εμπορίου ελεφαντόδοντου στην Αφρική, ενώ κάποιες έχουν επανειλημμένως εντοπιστεί να αλιεύουν παράνομα σε αφρικανικά ύδατα,

1. καλεί τις χώρες ΑΚΕ να διαθέτουν κατά προτεραιότητα τα έσοδα που προέρχονται από την εκμετάλλευση φυσικών πόρων για την εκπλήρωση των βασικών αναγκών των πληθυσμών τους και συγκεκριμένα στους τομείς της υγείας, της εκπαίδευσης, της προστασίας των φυσικών πόρων και του περιβάλλοντος, συμβάλλοντας έτσι στην επίτευξη των Αναπτυξιακών Σστόχων της Χιλιετίας (ΑΣΧ)·

2. ζητεί από τις χώρες ΑΚΕ και τις ευρωπαϊκές χώρες να τηρήσουν και να εφαρμόσουν μέχρι κεραίας τους ορισμούς και τις συστάσεις της συμφωνίας του Κοτονού σχετικά με τη χρηστή διακυβέρνηση (άρθρο 9, παράγραφος 3)·

3. καλεί τα κράτη μέλη και την Επιτροπή, στο πλαίσιο του προβληματισμού τους για τη χρηστή διακυβέρνηση, να δώσουν μεγαλύτερη σημασία στην ανάπτυξη του μεταποιητικού τομέα στις χώρες ΑΚΕ παρά στην εξασφάλιση της πρόσβασης ευρωπαϊκών εταιρειών στους φυσικούς πόρους των χωρών ΑΚΕ·

4. ζητεί από τις αφρικανικές χώρες της ομάδας ΑΚΕ να κυρώσουν τη σύμβαση της Αφρικανικής Ένωσης σχετικά με την πρόληψη και την καταπολέμηση της διαφθοράς· ζητεί από τις χώρες της Καραϊβικής να κυρώσουν τη διαμερικανική σύμβαση κατά της διαφθοράς· καλεί όλες τις χώρες ΑΚΕ-ΕΕ να κυρώσουν τη σύμβαση των Ηνωμένων Εθνών κατά της διαφθοράς και τη διακήρυξη των Ηνωμένων Εθνών κατά της διαφθοράς και της δωροδοκίας στις διεθνείς εμπορικές συναλλαγές, καθώς και να συγκροτήσουν ειδικούς μηχανισμούς για την αποτελεσματική παρακολούθηση και εφαρμογή των διατάξεων των παραγράφου 3 ανωτέρω·

5. ζητεί από τις κυβερνήσεις των κρατών της Ευρωπαϊκής Ένωσης και των χωρών ΑΚΕ να εγκρίνουν και να συμβάλουν στην έμπρακτη εφαρμογή των αρχών που καθορίζονται στις ιδιωτικές πρωτοβουλίες υπέρ της προώθησης της καλύτερης διαχείρισης των εσόδων που προέρχονται από τους φυσικούς πόρους, όπως η EITI και οι εκστρατείες "Publish What You Pay" και "Publish What You Earn"·

6. ζητεί από την Ευρωπαϊκή Επιτροπή και τις κυβερνήσεις των κρατών μελών της ΕΕ να προωθήσουν τη βελτίωση και την πλήρη εφαρμογή της EITI, ιδίως καθιστώντας υποχρεωτικές τις διατάξεις για τη διαφάνεια, εφαρμόζοντας αποτελεσματικούς ελεγκτικούς μηχανισμούς και εφαρμόζοντας το πέμπτο κριτήριο που καθιερώνει την ενεργό συμμετοχή της κοινωνίας των πολιτών στην EITI, καθώς και συνεισφέροντας οικονομικά στο ταμείο της EITI υπέρ των αναπτυσσόμενων χωρών·

7. ζητεί από τις χώρες ΑΚΕ να διασφαλίζουν ότι τα έσοδα χρησιμοποιούνται επίσης για τη διαφοροποίηση της οικονομίας τους και για την ανάπτυξη οικονομικών δραστηριοτήτων σε ένα πιο προηγμένο στάδιο της παραγωγικής διαδικασίας αντί να περιορίζονται αποκλειστικά στην εξόρυξη φυσικών πόρων·

8. ζητεί από την Ευρωπαϊκή Επιτροπή να διοργανώσει αποστολές στις αναπτυσσόμενες χώρες που είναι προμηθευτές ενέργειας με σκοπό να βοηθήσουν στην εφαρμογή της EITI·

9. ζητεί από όλες τις χώρες ΑΚΕ που έχουν προσυπογράψει επίσημα την πρωτοβουλία EITI να προχωρήσουν προς την έμπρακτη εφαρμογή των ελάχιστων κριτηρίων της, ιδίως του πέμπτου, μεριμνώντας ώστε η κοινωνία των πολιτών να είναι σε θέση να ασκεί τον εποπτικό της ρόλο χωρίς περιορισμούς και χωρίς κανέναν φόβο ή εκφοβισμό·

10. ενθαρρύνει όλες τις πλούσιες σε φυσικούς πόρους χώρες που έχουν υπογράψει τη συμφωνία του Κοτονού αλλά δεν έχουν ακόμη προσχωρήσει επισήμως στην EITI να το πράξουν και ζητεί από τις κυβερνήσεις των κρατών μελών της ΕΕ και των χωρών ΑΚΕ να εφαρμόσουν τις διατάξεις του άρθρου 7 της συμφωνίας του Κοτονού σχετικά με την οικοδόμηση των ικανοτήτων της κοινωνίας των πολιτών και τις συστάσεις των δύο φόρουμ της κοινωνίας των πολιτών των χωρών ΑΚΕ που πραγματοποιήθηκαν το 2002 και τον Απρίλιο του 2006·

11. ζητεί από όλες τις κυβερνήσεις των χωρών ΑΚΕ και των κρατών μελών της ΕΕ να παροτρύνουν όλους τους επενδυτές να προσχωρήσουν στην EITI και σε άλλες πρωτοβουλίες και συμβάσεις που ενισχύουν τη χρηστή διακυβέρνηση, τη διαφάνεια και την ευθύνη όσον αφορά την εκμετάλλευση των φυσικών πόρων·

12. ζητεί από όλες τις κυβερνήσεις των χωρών ΑΚΕ και των κρατών μελών της ΕΕ να προσκαλέσουν επίσης τις κυβερνήσεις των χωρών με αναδυόμενες οικονομίες να τηρήσουν τις δεσμεύσεις τους, όπως η τήρηση διεθνών βασικών προτύπων εργασίας, η κατάργηση της παιδικής εργασίας, η καταπολέμηση της διασποράς των φορητών όπλων και του ελαφρού οπλισμού (SALW), ιδίως στις περιοχές των συγκρούσεων, και η απαγόρευση των παράνομων εισαγωγών πρώτων υλών και ξυλείας·

13. ζητεί από την Ευρωπαϊκή Επιτροπή και τα κράτη μέλη της ΕΕ να θεσπίσουν ως προϋπόθεση για τη χορήγηση της αναπτυξιακής τους βοήθειας στις πλούσιες σε φυσικούς πόρους χώρες την πραγματοποίηση προόδου στον τομέα της χρηστής διακυβέρνησης, της διαφάνειας και της ευθύνης, όσον αφορά τη διαχείριση των φυσικών πόρων, μέσω της προσχώρησης σε πρωτοβουλίες όπως οι PWYP, PWYE και EITI και της ενεργού εφαρμογής τους·

14. ζητεί από τις κυβερνήσεις των κρατών μελών της Ευρωπαϊκής Ένωσης και από την Ευρωπαϊκή Επιτροπή να στηρίξουν τις προσπάθειες των κρατών μελών για προώθηση της διαφάνειας στις εξορυκτικές βιομηχανίες, θεσπίζοντας κατάλληλα λογιστικά πρότυπα και διατάξεις εταιρικού δικαίου, δεδομένης της υποστήριξης του Ευρωπαϊκού Κοινοβουλίου που εκφράστηκε τον Μάρτιο του 2004 στην τροποποίηση της οδηγίας σχετικά με τις υποχρεώσεις διαφάνειας, και της ανακοίνωσης της Επιτροπής της 12ης Οκτωβρίου 2005 σχετικά με τη στρατηγική για την Αφρική·

15. ζητεί από όλους τους εμπλεκόμενους παράγοντες να θέσουν σε εφαρμογή πρότυπα που απαιτούν διαφάνεια και ανάπτυξη αισθήματος ευθύνης για τα συστήματα διαχείρισης των δημοσίων δαπανών και εσόδων, μεταξύ των οποίων:

- ο δημοσιονομικός έλεγχος από μέρους του Κοινοβουλίου και των οργάνων του,

- ο χωριστός οικονομικός έλεγχος των προϋπολογισμών και των δημοσίων δαπανών από ανεξάρτητο ελεγκτικό δικαστήριο,

- η διαφάνεια των κρατικών προϋπολογισμών,

- η παρακολούθηση των κρατικών εσόδων και των δαπανών στους κόλπους των χωρών ΑΚΕ,

- η ευθύνη των εταιρειών που υπόκεινται στη ρύθμιση σχετικά με τη δημοσίευση πληροφοριών·

16. ζητεί από όλους τους ενδιαφερόμενους να μεριμνούν ώστε οι κυβερνήσεις των χωρών που είναι προμηθευτές ενέργειας και έχουν αντιμετωπίσει σοβαρά προβλήματα διακυβέρνησης και διαφθοράς να μην απολαμβάνουν μη ουσιωδών ενισχύσεων, ευνοϊκών εμπορικών συνθηκών ή άλλων πλεονεκτημάτων, ωσότου αποδείξουν ότι δεσμεύονται έμπρακτα ότι θα ενεργούν με περισσότερη διαφάνεια, ιδίως όσον αφορά τον εθνικό προϋπολογισμό·

17. καλεί όλους τους διμερείς και πολυμερείς χορηγούς και οργανισμούς εξαγωγικών πιστώσεων να καταρτίσουν όχι απλώς αφηρημένες προϋποθέσεις δανεισμού, αλλά προϋποθέσεις δανεισμού βασισμένες στην καταπιστευματική ευθύνη των κυβερνήσεων έναντι των πολιτών τους και ένα σύστημα εταιρικής σχέσης σύμφωνα με το οποίο η μη ανθρωπιστική βοήθεια θα εξαρτάται από την τήρηση μιας σειράς συγκεκριμένων κοινά συμπεφωνημένων κριτηρίων, και ειδικότερα της δημόσιας διαφάνειας σχετικά με τις εισοδηματικές ροές που προκύπτουν από την εκμετάλλευση των φυσικών πόρων, σύμφωνα με τις αρχές που έχουν κωδικοποιηθεί στον "Οδηγό του ΔΝΤ σχετικά με τη διαφάνεια των εσόδων από τους φυσικούς πόρους"·

18. ζητεί από τα κράτη ΑΚΕ-ΕΕ να μεριμνήσουν ώστε η προώθηση της χρηστής διακυβέρνησης, της διαφάνειας και της ευθύνης όσον αφορά την εκμετάλλευση των φυσικών πόρων να αποτελέσει αντικείμενο αμοιβαίων δεσμεύσεων και κοινά συμφωνηθέντων κριτηρίων στο πλαίσιο του πολιτικού διαλόγου που προβλέπει το άρθρο 8 της συμφωνίας του Κοτονού·

19. ζητεί από τις κυβερνήσεις των κρατών μελών της ΕΕ να μεριμνήσουν ώστε η προώθηση της διαφάνειας και του δημοκρατικού ελέγχου όσον αφορά τη χρήση των εσόδων στις χώρες που προμηθεύουν την Ευρωπαϊκή Ένωση με ενέργεια να αποτελεί προτεραιότητα της κοινής ευρωπαϊκής στρατηγικής στον τομέα της ενέργειας·

20. συνιστά τα ζητήματα της χρηστής διακυβέρνησης, της διαφάνειας και της ευθύνης όσον αφορά την εκμετάλλευση των φυσικών πόρων να αποτελέσουν βασική συνιστώσα της μελλοντικής "κοινής στρατηγικής ΕΕ-Αφρικής"·

21. ενθαρρύνει την αξιοποίηση των βέλτιστων πρακτικών στον τομέα της διαχείρισης των πετρελαϊκών αποθεμάτων, όπως αυτές έχουν κωδικοποιηθεί στον "Οδηγό του ΔΝΤ σχετικά με τη διαφάνεια των εσόδων από τους φυσικούς πόρους"·

22. ζητεί από τις κυβερνήσεις και τα κοινοβούλια των χωρών ΑΚΕ και των κρατών μελών της ΕΕ να μεριμνήσουν ώστε η εκμετάλλευση των φυσικών πόρων να μην προκαλεί μεγάλες οικολογικές ανισορροπίες· σημειώνει, εν προκειμένω, με ανησυχία ότι η αλόγιστη υλοτόμηση μπορεί να οδηγήσει στην απερήμωση και σε άλλες κλιματικές αλλαγές, κατά των οποίων θα έπρεπε να ληφθεί δράση μέσω της υπεύθυνης δασοκομίας και κατάλληλων πρακτικών αναδάσωσης, και ζητεί από τις εταιρείες που εκμεταλλεύονται φυσικούς πόρους να τηρούν τα περιβαλλοντικά πρότυπα·

23. ζητεί από τις εθνικές και περιφερειακές κυβερνήσεις, κοινοβούλια και θεσμικούς φορείς να μεριμνήσουν ώστε η νόμιμη εκμετάλλευση των φυσικών πόρων να αποτελεί μέρος ενός σχεδίου προστασίας του περιβάλλοντος προσανατολισμένου προς μέτρα για την προστασία του ατμοσφαιρικού αέρα, των υδάτων και του εδάφους και την προστασία της βιοποικιλότητας της πανίδας και της χλωρίδας·

24. ζητεί από όλες τις κυβερνήσεις να εφαρμόσουν νόμους που θα απαγορεύουν τις εισαγωγές παράνομα υλοτομημένης ξυλείας και ταυτοχρόνως να μεριμνήσουν ώστε οι διαδικασίες σύναψης δημόσιων συμβάσεων να περιορίζονται στην προμήθεια ξυλείας προερχόμενης από βιώσιμες και νόμιμες πηγές·

25. ζητεί από όλες τις χώρες παραγωγής ξυλείας να διασφαλίσουν τη βιώσιμη υλοτόμηση όλης της εγχώριας ξυλείας, σεβόμενες τα δικαιώματα των τοπικών πληθυσμών και λαμβάνοντας υπόψη τον περιβαλλοντικό αντίκτυπο·

26. ζητεί από την ΕΕ να διενεργήσει μια ολοκληρωμένη και επίσημη δασοκομική μελέτη, να ενισχύσει τα δικαιώματα των τοπικών κοινοτήτων στη γαιοκτησία και στην πρόσβαση στην έγγειο ιδιοκτησία, και να διασφαλίσει την ουσιαστική συμμετοχή των πολιτών·

27. καλεί μετ' επιτάσεως όλες τις χώρες που συμμετέχουν στο εμπόριο των διαμαντιών να προσχωρήσουν πλήρως στο σύστημα πιστοποίησης της διαδικασίας Κίμπερλυ για το διεθνές εμπόριο ακατέργαστων διαμαντιών· υπογραμμίζει ότι είναι σημαντικό να σημειωθεί πρόοδος προς την κατεύθυνση ενός ανεξάρτητου ελέγχου της συμμόρφωσης των συμμετεχουσών χωρών και της βιομηχανίας διαμαντιών με τις κατευθυντήριες γραμμές για το εμπόριο διαμαντιών και να διασφαλιστεί ότι οι συμμετέχοντες στη διαδικασία Κίμπερλυ μπορούν να εποπτεύουν την τήρηση αυτής της διαδικασίας από μέρους της βιομηχανίας διαμαντιών·

28. καλεί τα μέλη του Συμβουλίου Ασφαλείας του ΟΗΕ να θεσπίσουν έναν ορισμό των συνδεόμενων με τις συγκρούσεις πόρων (conflict resources) και να προσθέσουν τη διαχείριση των φυσικών πόρων στην εντολή της επιτροπής για την εδραίωση της ειρήνης·

29. ενθαρρύνει την εγκατάσταση και την κατάλληλη χρήση πληροφοριακών συστημάτων όπως η βάση δεδομένων για τα μεταλλεύματα·

30. τονίζει ότι οι εταιρείες που εκμεταλλεύονται φυσικούς πόρους έχουν την ευθύνη να προωθήσουν ένα διαφανές οικονομικό περιβάλλον που θα σέβεται τη βιώσιμη ανάπτυξη και είναι προς το συμφέρον τους να το πράξουν· τις ενθαρρύνει να αναλάβουν συλλογικές πρωτοβουλίες προς τον σκοπό αυτόν, όπως η πιστοποίηση των "καθαρών" εταιρειών·

31. επισημαίνει ότι σύμφωνα με τα άρθρα 96 και 97 της συμφωνίας του Κοτονού, οι σοβαρές περιπτώσεις διαφθοράς μπορούν να οδηγήσουν σε διαβουλεύσεις·

32. καλεί τις χώρες ΑΚΕ να ξεκινήσουν έναν εθνικό δημόσιο διάλογο σχετικά με τη χρησιμοποίηση των εσόδων από τους φυσικούς πόρους και την κοινωνική δικαιοσύνη·

33. ζητεί από τις πετρελαιοπαραγωγές χώρες ΑΚΕ να σέβονται, να στηρίζουν και να ενθαρρύνουν τις δραστηριότητες των ακτιβιστών που αγωνίζονται για τη καταπολέμηση της διαφθοράς και των υπερασπιστών της διαφάνειας·

34. τονίζει τον ρόλο των εθνικών κοινοβουλίων των χωρών ΑΚΕ στην προώθηση της χρηστής διακυβέρνησης και συνιστά ο ρόλος αυτός να αναγνωρισθεί και να καθιερωθεί επισήμως στη μελλοντική "κοινή στρατηγική ΕΕ-Αφρικής"·

35. καλεί τα εθνικά και περιφερειακά κοινοβούλια των χωρών ΑΚΕ και ΕΕ, καθώς και τους εκπροσώπους της κοινωνίας των πολιτών, να συνεργαστούν για τη δημιουργία ενός συστήματος ελέγχου και μηχανισμών εξισορρόπησης, περιλαμβανομένων των ποινικών διώξεων, με σκοπό την καταπολέμηση της διαφθοράς των κυβερνήσεων και της δημόσιας διοίκησης·

36. καλεί τα κοινοβούλια, τους θεσμικούς φορείς και όλους τους πολιτικούς ηγέτες να διαθέτουν ένα μέρος των εσόδων από την υπεύθυνη εκμετάλλευση των φυσικών πόρων για την αύξηση των εισοδημάτων των δημόσιων υπαλλήλων, των αξιωματικών της αστυνομίας και των εργαζομένων στους σχετικούς οικονομικούς τομείς, ώστε να καταστεί η διαφθορά λιγότερο ελκυστική·

37. καλεί τις κυβερνήσεις των χωρών ΑΚΕ και την Ευρωπαϊκή Επιτροπή να στηρίξουν τα εθνικά και περιφερειακά κοινοβούλια των χωρών ΑΚΕ στο έργο τους ως αρμόδιων για τον προϋπολογισμό αρχών, μέσω του διαλόγου, της ανταλλαγής πληροφοριών και της οικοδόμησης ικανοτήτων·

38. ζητεί από την Επιτροπή να συντάξει ανακοίνωση όπου θα καθορίζεται η στρατηγική της Ευρωπαϊκής Ένωσης για την ενίσχυση της κοινοβουλευτικής δημοκρατίας και του κράτους δικαίου στις αναπτυσσόμενες χώρες·

39. ενθαρρύνει τα εθνικά κοινοβούλια των χωρών ΑΚΕ να ασκήσουν πίεση στις κυβερνήσεις τους για να καταπολεμήσουν την εσωτερική διαφθορά και να προωθήσουν έτσι την καλύτερη διακυβέρνηση στη διαχείριση των δημόσιων εσόδων μέσω της ενσωμάτωσης νομοθετημάτων κατά της διαφθοράς και ανεξάρτητων ελεγκτικών μηχανισμών που να στοχεύουν σε μεγαλύτερη διαφάνεια ή να οδηγούν σε μεγαλύτερη πρόσβαση στις πληροφορίες σχετικά με τη χρησιμοποίηση και τη διάθεση των εσόδων που προέρχονται από την εκμετάλλευση των φυσικών πόρων·

40. υπογραμμίζει ότι είναι εξίσου αναγκαία η ενίσχυση του δικαστικού συστήματος, του ανεξάρτητου δικαστικού σώματος και των ανώτατων ελεγκτικών θεσμικών οργάνων στις χώρες ΑΚΕ·

41. ζητεί επίσης από τα κοινοβούλια των χωρών ΑΚΕ να εγκρίνουν κώδικες δεοντολογίας ειδικά για τη χρηστή διακυβέρνηση, ώστε να αποτραπεί κάθε κίνδυνος εσωτερικής διαφθοράς· φρονεί ότι η δημοσίευση των εισοδημάτων των βουλευτών μπορεί επίσης να συμβάλει στη βελτίωση της διαφάνειας·

42. καλεί τα εθνικά και περιφερειακά κοινοβούλια να στηρίξουν και να διευκολύνουν τη δράση των εκπροσώπων της κοινωνίας των πολιτών στην καταπολέμηση της κακής διακυβέρνησης και της διαφθοράς, επιτρέποντάς τους να επιτελούν το έργο τους υπό τις καλύτερες δυνατές συνθήκες και με μέγιστη ελευθερία δράσης, και διασφαλίζοντάς τους τις δυνατότητες, τα μέσα και τους απαραίτητους πόρους·

43. ζητεί από την κοινωνία των πολιτών και τα εθνικά κοινοβούλια να συμμετάσχουν σε μια αποτελεσματική δημοσιονομική παρακολούθηση υπό τη μορφή ελέγχων της πορείας των δημόσιων δαπανών (public expenditure tracking surveys — PETS), που συγκρίνουν με ακρίβεια τις "καταχωρίσεις" με τα "αποτελέσματα" με βάση τα κριτήρια που εφαρμόζει η Επιτροπή Αναπτυξιακής Βοήθειας (ΕΑΒ) του ΟΟΣΑ·

44. φρονεί ότι είναι σκόπιμο να θεσπιστούν συγκεκριμένοι κοινωνικοί δείκτες με σκοπό να διατίθενται ακριβέστερα δεδομένα όσον αφορά την ποιότητα της διακυβέρνησης στις χώρες που έχουν υπογράψει τη συμφωνία του Κοτονού, ζητεί δε διαφάνεια από μέρους των εμπλεκόμενων οργανώσεων της κοινωνίας των πολιτών όσον αφορά τη διαχείριση των κεφαλαίων που λαμβάνουν·

45. καλεί τις κυβερνήσεις, τα θεσμικά όργανα και όλους τους πολιτικούς ηγέτες να μεριμνήσουν ώστε να παρέχεται ειδική κατάρτιση στους δημόσιους λειτουργούς και να τους επισημαίνεται η σημασία της υπεύθυνης χρήσης και της φιλικής προς το περιβάλλον εκμετάλλευσης των φυσικών πόρων·

46. επισημαίνει ότι η καταπολέμηση της διαφθοράς μπορεί να συμβάλει αποτελεσματικά στην προώθηση ενός ασφαλέστερου επενδυτικού κλίματος· καλεί την Ευρωπαϊκή Ένωση, ως συμπρόεδρο του προγράμματος δημοσίων δαπανών και δημοσιονομικής ευθύνης (Public Expenditure and Financial Accountability — PEFA) -το οποίο παρέχει ένα εναρμονισμένο πλαίσιο για την αξιολόγηση του πιστωτικού κινδύνου στις δικαιούχες χώρες- να συμπεριλάβει ειδικούς δείκτες του PEFA για τη μέτρηση του επιπέδου της διαφθοράς·

47. καλεί την Επιτροπή να βασιστεί στα επίπεδα της διαφθοράς που έχουν διαπιστωθεί με αυτόν τον τρόπο για να προωθήσει τη χρηστή διακυβέρνηση και για να ξεκινήσει διαβουλεύσεις δυνάμει των άρθρων 96 και 97 της συμφωνίας του Κοτονού σχετικά με τα προσήκοντα μέτρα κατά των διεφθαρμένων καθεστώτων· επισημαίνει, ωστόσο, ότι η προώθηση της χρηστής διακυβέρνησης δεν θα έπρεπε να χρησιμεύει ως πρόφαση για τη μονομερή επιβολή προϋποθέσεων για τη χορήγηση βοήθειας·

48. επισημαίνει τον σημαντικό ρόλο που έχουν διαδραματίσει οι περιφερειακές πρωτοβουλίες για τη μείωση της διαφθοράς και την προώθηση της χρηστής διακυβέρνησης, όπως ο αφρικανικός μηχανισμός αξιολόγησης από ομοτίμους (APRM)· τονίζει την ανάγκη να εφαρμόζουν αυτές τις πρωτοβουλίες οι αφρικανικές χώρες και να παρέχουν η Επιτροπή και τα κράτη μέλη τεχνική και χρηματοδοτική συνδρομή για τον σκοπό αυτόν·

49. ζητεί από τα κράτη μέλη της Ευρωπαϊκής Ένωσης που διαθέτουν χρηματοοικονομικά κέντρα να λάβουν όλα τα επιβεβλημένα νομικά και διοικητικά μέτρα ώστε να διασφαλίζεται ο επαναπατρισμός στο κράτος προέλευσης των παρανόμως κτηθέντων κεφαλαίων·

50. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Ευρωπαϊκή Επιτροπή, στην επιτροπή της Αφρικανικής Ένωσης, στο Παναφρικανικό Κοινοβούλιο και στα εθνικά και περιφερειακά κοινοβούλια, καθώς και στην Παγκόσμια Οργάνωση Βουλευτών κατά της Διαφθοράς (GOPAC).

[1] Εγκρίθηκε από την Κοινοβουλευτική Συνέλευση Ίσης Εκπροσώπησης ΑΚΕ-ΕΕ στις 28 Ιουνίου 2007 στο Wiesbaden (Γερμανία).

[2] ΕΕ C 249 της 7.10.2005.

[3] ΕΕ C 103 E της 29.4.2004, σελ. 550.

[4] Δεν έχει δημοσιευθεί ακόμη στην ΕΕ.

[5] ΕΕ C 136 της 9.6.2006, σελ. 17.

--------------------------------------------------